b'\n_START_ARTICLE_\nManihalv\xc3\xb8ya\n_START_PARAGRAPH_\nManihalv\xc3\xb8ya (gresk: \xce\x9c\xce\xac\xce\xbd\xce\xb7, M\xc3\xa1n\xc4\x93), ogs\xc3\xa5 lenge kjent ved sitt middelaldernavn Maina eller Ma\xc3\xafna, er en geografisk og kulturell enhet i Hellas. Hovedstaden er Areopoli. Manihalv\xc3\xb8ya er den sentrale halv\xc3\xb8ya mellom to andre halv\xc3\xb8yer som strekker seg s\xc3\xb8rover og ut i Middelhavet fra Peloponnes i s\xc3\xb8rlige Hellas. I \xc3\xb8st for halv\xc3\xb8ya er Lakoniabukta og i vest er Messeniabukta. Halv\xc3\xb8ya danner en fortsettelse av fjellkjeden Taygetos, den vestlige ryggen av Peloponnes. De som bor p\xc3\xa5 Manihalv\xc3\xb8ya kalles for manioter (gresk: m\xce\xb1\xce\xbd\xce\xb9\xce\xac\xcf\x84\xce\xb5\xcf\x83, mani\xc3\xa1tes).\n_START_SECTION_\nHistorie\n_START_PARAGRAPH_\nDet har blitt avdekket tidlig bosetning fra gresk steinalder ved neolittiske levninger i de mange grottene langs kysten. Homer viser til et antall byer i regionen, og en del gjenstander fra den mykenske perioden (1900-1100 f.Kr.) har blitt funnet. Omr\xc3\xa5det ble bosatt av dorere en gang rundt 1200 f.Kr. og ble etter hvert underlagt Sparta. Etter at Spartas makt ble \xc3\xb8delagt p\xc3\xa5 200-tallet f.Kr. ble de ulike regionene p\xc3\xa5 Manihalv\xc3\xb8ya selvstyrte._NEWLINE_Omr\xc3\xa5det ble underlagt Romerriket og da dette riket delte seg i to p\xc3\xa5 400-tallet e.Kr. ble det underlagt Det bysantinske rike, den \xc3\xb8stlige delen av det tidligere Romerriket. Da makten til bysantinerne avtok drev halv\xc3\xb8ya ut av rikets kontroll. Festningen Maini i s\xc3\xb8r ble omr\xc3\xa5dets sentrum. I de p\xc3\xa5f\xc3\xb8lgende \xc3\xa5rhundrer ble halv\xc3\xb8ya kjempet over av bysantinerne, frankerne og muslimene._NEWLINE_Etter det \xc3\xb8deleggende fjerde korstog som plyndret Konstantinopel og la Det bysantinske rike i grus for en tid, okkuperte italienske og franske (kjente kollektivt av grekerne som \xc2\xabfrankere\xc2\xbb) Peloponnes og opprettet fyrsted\xc3\xb8mmet Akhaia. De bygget festningene Mystras, Passavas, Gustema (Beaufort), og Store Maina. Omr\xc3\xa5det falt inn under bysantinsk styre p\xc3\xa5 nytt etter 1262, og utgjorde da en del av despotatet Morea._NEWLINE_I 1460, etter at Konstantinopel falt, havnet ogs\xc3\xa5 Morea inn under Det osmanske rike. Mani var ikke undertrykket og beholdt sitt indre selvstyre, men ble tvunget til \xc3\xa5 betale en \xc3\xa5rlig skatt. Lokale h\xc3\xb8vdinger styrte Mani p\xc3\xa5 vegne av osmanene som bey. Da den osmanske makten ble svekket ble fjellene p\xc3\xa5 Manihalv\xc3\xb8ya et tilfluktsted for klephtere, grekere som flyktet fra den osmanske undertrykkelsen og kjempet mot dem der de kunne, men de var ogs\xc3\xa5 regul\xc3\xa6re banditter og overfalt ofte andre reisende. Det er bevis p\xc3\xa5 en betydelig utvandring av grekere fra Mani til Korsika i l\xc3\xb8pet av den osmanske epoken._NEWLINE_Petros Mavromichalis, den siste bey i Mani, var en av lederne i den greske selvstendighetskrigen mot den muslimske, osmanske undertrykkelsen. Han proklamerte den greske revolusjonen i Areopoli den 17. mars 1821. Maniotene bidro stort til kampen, men straks gresk uavhengighet var vunnet, ville de beholde lokalt selvstyre. I l\xc3\xb8pet av styret til Ioannis Kapodistrias motsatte de seg med vold innblanding utenfra, til det punkt hvor de drepte Kapodistrias._NEWLINE_I 1878 reduserte den greske regjeringen det lokale selvstyret p\xc3\xa5 Manihalv\xc3\xb8ya, og omr\xc3\xa5det havnet gradvis i bakevje; innbyggerne oppga landet ved \xc3\xa5 utvandre. Mange dro til de st\xc3\xb8rre greske byene, men ogs\xc3\xa5 til Vest-Europa og til USA. Det var ikke f\xc3\xb8r p\xc3\xa5 1970-tallet da det ble bygget nye veger som st\xc3\xb8ttet veksten av turistindustrien at Mani igjen fikk en voksende befolkning og ble framgangsrik. Maniotene er kjent for sitt sta og gjenstridige vesen, ville natur, konservative synspunkter, tidvis ekstreme n\xc3\xb8ysomhet og sin sjalu bevoktning av familieeiendommer.\n_START_SECTION_\n\xc3\x98konomi\n_START_PARAGRAPH_\nTil tross for regionens regnfattighet, er Mani kjent for sine s\xc3\xa6regne kulinariske produkter som glina eller syglino (svinekj\xc3\xb8tt eller svinesaus r\xc3\xb8kt med aromatiske urter som timian, oregano, mynte og videre, og lagret i smult sammen med appelsinskall). Mani er ogs\xc3\xa5 kjent for s\xc3\xa6rdeles kvalitetspreget ekstra-jomfruelige olivenolje, mykpresset fra delvis modne oliven. Disse er organisk dyrket p\xc3\xa5 fjellterrasser. Den lokale honningen er ogs\xc3\xa5 av meget god kvalitet._NEWLINE_I dag er kystlandsbyene p\xc3\xa5 Manihalv\xc3\xb8ya preget av kafeer og sm\xc3\xa5 butikker for turistene. Halv\xc3\xb8ya tiltrekker seg turister p\xc3\xa5 grunn av sine bysantinske kirker, frankiske festninger, avsidesliggende sandstrender og vakre landskap. En del popul\xc3\xa6re strender i sommerm\xc3\xa5nedene er Kalogria og strendene ved Stoupahavnen, men Kardamyli og Agios Nikolaos har gode grus- og sandstrender. De gamle t\xc3\xa5rnhusene p\xc3\xa5 Mani (pyrgospita) er ogs\xc3\xa5 m\xc3\xa5l for turister og en del av dem tilbyr husly og bekvemmeligheter for bes\xc3\xb8kende. Dirosgrottene ved Oitylo som har b\xc3\xa5de stalaktitter og stalagmitter er ogs\xc3\xa5 popul\xc3\xa6re blant bes\xc3\xb8kende. Ettersom de er delvis under vann blir de bes\xc3\xb8kt i smale gondollignende b\xc3\xa5ter._NEWLINE_Gytheio, Areopoli, Kardamyli, og Stoupa er fylt med turister i l\xc3\xb8pet av sommerm\xc3\xa5nedene, men regionen er generelt stille om vinteren. Mange innbyggerne arbeider som olivenb\xc3\xb8nder og benytter vinterm\xc3\xa5nedene til olivenh\xc3\xb8sting og prosessering. En del av landsbyene i fjellene er i mindre grad orientert mot turister og har ofte f\xc3\xa5 beboere. Som en av de mest tradisjonelle og konservative regioner i Hellas, er Manihalv\xc3\xb8ya attraktiv for det h\xc3\xb8yreorienterte N\xc3\xa9a Dimokrat\xc3\xada (gresk: \xce\x9d\xce\xad\xce\xb1 \xce\x94\xce\xb7\xce\xbc\xce\xbf\xce\xba\xcf\x81\xce\xb1\xcf\x84\xce\xaf\xce\xb1). _NEWLINE_Grunnet det golde landskapet er Mani utsatt for ville skogbranner, noe som skjedde sommeren 2007.\n_START_SECTION_\nReligion\n_START_PARAGRAPH_\nKristendommen spredte seg sent til maniotene. De f\xc3\xb8rste greske templer som ble konvertert til kirker skjedde en gang p\xc3\xa5 900-tallet. En bysantinsk-gresk munk f\xc3\xb8dt i regionen Pontos i Anatolia, kalt for Nikon metanoitten (gresk: \xce\x9d\xce\xaf\xce\xba\xcf\x89\xce\xbd \xe1\xbd\x81 \xce\x9c\xce\xb5\xcf\x84\xce\xb1\xce\xbd\xce\xbf\xce\xb5\xce\xaf\xcf\x84\xce\xb5), fikk st\xc3\xb8tte fra den kristne kirke til \xc3\xa5 misjonere i omr\xc3\xa5der som hadde opprettholdt sine gamle tradisjoner. Omr\xc3\xa5det Peloponnes var tilsynelatende fylt av demoner som Nikon tilsynelatende m\xc3\xa5tte hele tiden kjempe imot. Han kom til Manihalv\xc3\xb8ya i den siste halvparten av 800-tallet. Det tok rundt 200 \xc3\xa5r f\xc3\xb8r de gamle hedenske tradisjoner var borte og innbyggerne aksepterte kristendommen. Etter dette ble han helgenforklart av den gresk-ortodokse kirke og ble skytshelgen av b\xc3\xa5de Mani og Sparta.'